**viaţa ta**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

are sânge de dinozaur

şi ochi cameleonici

iubitule

mi-ai spus în după amiaza

big-bangului meu

râzând lipită

de cel mai înalt nuc din univers

eu n-am înţeles

şi nici nu puteam să privesc

prea adânc în mine

pe când sânii tăi tremurau seminuzi

iar pe umerii-ţi rafaelici

soarele curgea

până pe buzele îndoliate

după un sărut primordial

neuronii mi se amestecaseră

inepuizabilo

cu spermatozoizii supravieţuitori

epidemiei mondiale de depresie

şi filozofia trupului tău

era mult mai interesantă

decât orice altă înţelepciune

acum

scormonind amintiri

prin ploaia sfârşitului

amestecând aleatoriu

universurile alternative

din mintea mea colapsată

mă tot întreb retoric iubito

cui ar trebui să mă donez

dacă te-am pierdut iremediabil

zoologilor

sau psihiatrilor?